Un núven di lixu sta ta da vólta pa riba kabésa di un minina. Kel-li ta faze-l xinti minina más tristi di mundu. Lé es stória pa bu diskubri modi ki el konsigi liberta di kel núven di lixu.
Maria éra kel minina más tristi di mundu.
Ningen ka kreba brinka ku Maria pamodi un núven di lixu staba ta da vólta pa riba di se kabésa.
Kel núven tinha kaska di laranja, brinkedus kebradu, bólsa di plástiku i txeu móska na se vólta.
Ningen ka kreba brinka ku un minina ki tinha un núven di lixu ta da vólta pa riba di se kabésa.
I si algun kuza kai riba bu kabésa? Fórti kuza nojéntu!
Maria fla Sónia: "Nu anda djuntu pa skóla." Má Sónia fuji di el.
Na skóla Maria almusa el sô. Ningen ka kria staba djuntu ku el.
Mai di Maria sénpri ta flaba el: "Ka bu bota kaska di banana na strada!"
"Bota pakóti vaziu di bolaxa na lixu."
Má Maria ka ta obiba ku se mai. El ta botaba lixu undi ki el kreba.
Un dia se mai fika txeu xatiadu ku el. Se mai fla-l: "Ka ta dura, tudu es lixu ta kumesa ta sigi-u."
Na kel otu dia, kantu Maria korda el atxa un núven di lixu ta da vólta pa riba di se kabésa.
Maria tenta fuji di kel núven di lixu. Má kel núven ta sigiba el pa tudu lugar.
Maria tenta di tudu pa poi kel núven di lixu sai di se bera. Má kel núven di lixu fika ta da vólta pa riba di se kabésa. I Maria fika txeu tristi.
Di rapenti, kontise un kuza!
Maria odja Kiara ta bota kaska di banana na strada.
El poi Kiara panha kel kaska di banana i bota-l na lixu.
Na kel otu dia, kel núven di lixu staba más pikinoti.
Maria ka sabeba modi ki kel-la kontise.
Maria staba ta djobe pa janéla i dirapenti el odja se tia ta bota bólsas di plástiku na txon. Maria pidi se tia pa el bota kes bólsa na lixu.
Na kel otu dia, kel núven di lixu bira inda más pikinoti.
Gósi Maria sabeba kuzê ki el tinha ki faze!
Maria ka dexa pesoas bota lixu na txon. El ta fikaba sienti pa tudu lixu podu déntu kontentor. Ses zóna fika más linpu.
I un dia, kel núven di lixu ka staba más pa riba di se kabésa. Maria bira minina más filís di mundu.
Maria nunka más ka bota lixu na txon.
El staba ta gosta di mora na un zóna linpu.
Lenbra!
Nu ka debe bota lixu na kalker lugar ki nu krê.
Sénpri buska un kontentor ô lata di lixu pa bu bota lixu na el.
É ka tudu kuza ki é lixu.
Nu ka meste bota tudu kuza. Alvês nu pode torna uza alguns kuza sima bólsa di plástiku i garafas.
Credits
Un Núven di Lixu is translated by Learn Kabuverdianu. The © for this translation lies with Learn Kabuverdianu, 2020. Some rights reserved. Released under CC BY 4.0 license. Derived from: 'A Cloud of Trash', by Sangeeta Velegar. © Sangeeta Velegar , 2017. Some rights reserved. Released under CC BY 4.0 license. Based on Original story: 'A Cloud of Trash', by Karanjeet Kaur, illustrated by Bhavana Vyas Vipparthi. © Pratham Books , 2017. Some rights reserved. Released under CC BY 4.0 license. This story may have intermediate versions between the root and parent story. To see all versions, please visit the links.
Relevelled by Sangeeta Velegar
Original story: A Cloud of Trash', by Karanjeet Kaur
Illustrated by Bhavana Vyas Vipparthi
Published By StoryWeaver Community
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn nso_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn eng_Latn eng_Latn eng_Latn eng_Latn kor_Hang eng_Latn